paragraph_text: Film Dunkirk prikazuje evakuaciju iz tri različite perspektive: s kopna, mora i zraka. U filmu ima vrlo malo dijaloga budući je Nolan svu napetost želio stvoriti koristeći isključivo fotografiju i glazbu. Snimanje filma započelo je u svibnju 2016. godine u Dunkirku, a završilo u rujnu iste godine u Los Angelesu kada je započela postprodukcija. Glavni fotograf filma Hoyte van Hoytema film je snimio na 65 milimetarskoj IMAX filmskoj vrpci. Sam film koristi veliki broj efekata, a u njemu su nastupile tisuće statista. Također su korišteni i pravi povijesni brodovi koji su se nalazili u evakuaciji kao i zrakoplovi iz tog vremena.